Diari Oficial de la Generalitat Valenciana


Sumari del DOGV 6402, del 22-11-2010 (2010/12035)

RESOLUCIÓ de 16 de novembre de 2010, del director general de Personal de la Conselleria d'Educació de la Generalitat, per la qual es convoca un concurs de trasllats de funcionaris docents del cos d'inspectors al servici de l'administració educativa, per a la provisió de places en l'àmbit de gestió de la Conselleria d'Educació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6402

Data del DOGV
:   22-11-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/12298


Data del document
:   16-11-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 16 de novembre de 2010, del director general de Personal de la Conselleria d'Educació de la Generalitat, per la qual es convoca un concurs de trasllats de funcionaris docents del cos d'inspectors al servici de l'administració educativa, per a la provisió de places en l'àmbit de gestió de la Conselleria d'Educació. [2010/12952]  
La Llei Orgànica 2/2006, de 3 de maig, d'Educació, en la disposició addicional sexta, apartat 1, determina que, entre altres, és base del règim estatutari dels funcionaris públics docents la provisió de places per mitjà de concurs de trasllats d'àmbit nacional.  
En el punt 3 d'esta mateixa disposició, s'establix l'obligació per a les administracions educatives de convocar periòdicament concursos de trasllats d'àmbit estatal, a l'efecte de procedir a la provisió de les places vacants que determinen en els centres docents d'ensenyança dependents d'aquelles, així com per a garantir la possible concurrència dels funcionaris del seu àmbit de gestió a places d'altres administracions educatives i, si és el cas i és procedent, l'adjudicació d'aquelles que resulten del mateix concurs. En estos concursos podran participar-hi tots els funcionaris públics docents, siga quina siga l'administració educativa de què depenguen, o per la qual hagen ingressat, sempre que reunisquen els requisits generals i els específics que, d'acord amb les respectives relacions de llocs de treball, establisquen les dites convocatòries.  
En este sentit, la normativa que desplega el dit precepte, continguda en el Reial Decret 895/1989, de 14 de juliol, pel qual es regula la provisió en centres públics de Preescolar, Educació General Bàsica i Educació Especial, així com en el Reial Decret 2112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents, ha sigut derogada pel Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, en l'article 7 de la qual establix el caràcter biennal d'este concurs.  
En compliment del que preceptua l'article 8 del citat Reial Decret 1364/2010, la present resolució s'ajusta a les normes procedimentals regulades en l'Orde EDU/2842/2010, de 2 de novembre (BOE núm. 268, de 5 de novembre), per la qual s'establixen normes procedimentals aplicables als concursos de trasllats d'àmbit estatal per als funcionaris dels cossos docents a què es referix la Llei Orgànica 2/2006, de 3 de maig, d'Educació que es convoquen durant el curs 2010/2011.  
De conformitat amb l'article 9, apartat 4, del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, la Conselleria d'Educació oferix entre els funcionaris pertanyents al cos d'inspectors al servici de l'administració educativa i al cos d'inspectors d'Educació els llocs vacants produïts fins al 31 de desembre d'enguany, així com els que resulten de resultes del mateix concurs, pertanyents a la plantilla de la Conselleria d'Educació i ubicats en les seues direccions territorials, sempre que, en qualsevol dels casos, la continuïtat en el seu funcionament estiga prevista en la planificació educativa.  
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.  
En virtut del que s'ha exposat, d'acord amb el que preveu el Reial Decret 1364/2010, de 29 d'octubre, esta direcció general ha disposat convocar un concurs de trasllats d'àmbit estatal, d'acord amb les bases següents:  
Primera. Objecte i normativa aplicable  
1.1. Es convoca un concurs de trasllats, d'acord amb les especificacions que se citen en la present resolució, per a la provisió de llocs de treball en l'àmbit territorial de gestió de la Conselleria d'Educació, entre funcionaris dels cossos d'inspectors al servici de l'administració educativa i inspectors d'educació.  
1.2. Este concurs es regirà per la Llei Orgànica 2/2006, de 3 de maig, d'Educació; la Llei 7/2007, de 12 d'abril, de l'Estatut Bàsic de l'Empleat Públic; la Llei 30/1984, de 2 d'agost, de Mesures per a la Reforma de la Funció Pública, en aquells articles que seguixen vigents fins que es dicte el desplegament normatiu de l'esmentat estatut; així com el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos; Reial Decret 276/2007, de 23 de febrer; Reial Decret 1635/1995, de 6 d'octubre, modificat pel Reial Decret 2042/1995 de 22 de desembre; Reial Decret 777/1998 de 30 d'abril; Reial Decret 1138/2002, de 31 d'octubre; Reial Decret 989/2000, de 2 de juny; Reial Decret 1284/2002 de 5 de desembre; Reial Decret 1834/2008, de 8 de novembre, i l'Orde EDU/2842/2010, de 2 de novembre.  
Segona. Places oferides i determinació d'estes  
2.1. S'oferiran les places o llocs vacants que es determinen, entre les quals s'inclouran, almenys, les que es produïsquen fins al 31 de desembre de 2010, així com aquelles que resulten de la resolució del present concurs.  
Estes places o llocs oferits podran incrementar-se així mateix amb els que resulten, en l'àmbit de gestió de la Conselleria d'Educació, de la resolució dels concursos convocats per les restants administracions educatives.  
2.2. De conformitat amb l'Orde EDU/2842/2010 de 2 de novembre, del Ministeri d'Educació, per la qual s'establixen les normes procedimentals aplicables als concursos de trasllats d'àmbit estatal a convocar durant el present curs escolar, la determinació de les vacants provisionals es realitzarà abans del dia 25 de febrer de 2011, i la de definitives abans del dia 13 de maig de 2011, es publicaran ambdós en la pàgina web de la Conselleria d'Educació: .  
Tercera. Participació voluntària  
3.1. Podrà participar-hi voluntàriament sol·licitant les places oferides en esta convocatòria, el personal funcionari de carrera, dependent de l'àmbit de gestió de la Conselleria d'Educació, que es trobe en alguna de les situacions següents:  
a) En situació de servici actiu o en servicis especials declarada des de places de la inspecció educativa dependents de la Conselleria d'Educació, amb destí definitiu en places d'inspecció educativa dependents d'esta, sempre que de conformitat amb la disposició addicional sexta, apartat 6, de la Llei Orgànica 2/2006, de 3 de maig, d'Educació i l'article 2.1 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, al finalitzar el present curs escolar hagen transcorregut, almenys, dos anys des de la presa de possessió de l'últim destí que exercisquen amb caràcter definitiu.  
b) En situació d'excedència voluntària, en els seus distints tipus, declarada des de places de la inspecció educativa dependents de la Conselleria d'Educació.  
Si es tracta dels supòsits d'excedència voluntària per interés particular o per agrupació familiar previstos en els articles 127 i 128, respectivament, de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, respectivament, només podran participar-hi, si al finalitzar el present curs escolar han transcorregut dos anys des que van passar a esta situació.  
c) En situació de suspensió de funcions declarada des de places de la inspecció educativa dependents de la Conselleria d'Educació, sempre que al finalitzar el present curs escolar haja conclòs el temps de duració de la sanció disciplinària de suspensió i, almenys, dos anys des de la presa de possessió de l'últim destí definitiu.  
3.2. Als efectes previstos en l'apartat anterior es considerarà com a data de finalització del curs escolar la de 31 d'agost del 2011.  
3.3. Els participants voluntaris podran igualment incloure en la seua sol·licitud places corresponents a les convocatòries realitzades per les restants administracions educatives, en els termes establits en les seues respectives convocatòries.  
3.4. Els que desitgen exercitar un dret preferent per a l'obtenció de destí hauran de fer el que es determina en la base quinta d'esta resolució.  
3.5 Els funcionaris dependents d'altres administracions educatives podran sol·licitar places corresponents a esta convocatòria, sempre que complisquen els requisits i les condicions que s'establixen en esta. Estos funcionaris hauran d'haver obtingut el seu primer destí definitiu en l'àmbit de gestió de l'administració educativa des de la qual participa.  
Estos participants hauran de dirigir la seua instància de participació a l'òrgan que es determine en la convocatòria que realitze l'administració educativa de què depenga el seu centre de destí.  
Quarta. Participació obligatòria  
4.1. Està obligat a participar en el present procediment, de conformitat amb el que disposa l'article 12 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, el personal funcionari dependent de l'àmbit de gestió de la Conselleria d'Educació que es trobe en alguna de les situacions següents:  
a) Personal funcionari amb destí provisional que durant el curs 2010-2011 estiga prestant servicis en la Conselleria d'Educació.  
Al personal inclòs en este apartat que no concurse o fent-ho no sol·licite prou nombre de places vacants, si no obté destí se li adjudicarà d'ofici un destí definitiu. En el cas de no obtindre destí definitiu quedarà en situació de destí provisional en una plaça de la inspecció educativa dependent de la Conselleria d'Educació.  
b) Personal funcionari procedent de la situació d'excedència forçosa o suspensió de funcions amb pèrdua del destí definitiu i que complida la sanció no haja obtingut un reingrés provisional, sempre que haja sigut declarat en estes situacions des d'una plaça de la inspecció educativa dependent de la Conselleria d'Educació.  
En el cas que estos no sol·liciten el suficient nombre de places, se'ls adjudicarà d'ofici destí definitiu en una plaça de la inspecció educativa dependent de la Conselleria d'Educació.  
En cas que estos no participen en el present concurs, quedaran en la situació d'excedència voluntària per interés particular prevista en l'article 127 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
c) Personal funcionari que, ha estat adscrit a places en l'exterior i ha de reincorporar-se a l'àmbit de gestió de la Conselleria d'Educació en el curs 2010-2011, o que s'ha reincorporat en cursos anteriors i no ha obtingut encara un destí definitiu.  
El personal que desitge exercir el dret preferent a la localitat a què es referixen els articles 10.6 i 14.4 del Reial Decret 1138/2002, de 31 d'octubre, haurà de sol·licitar de conformitat amb el que establix la base sexta de la present convocatòria, totes les places de la localitat en què va tindre el seu últim destí definitiu.  
Al personal que haja de participar-hi i no ho faça se li adjudicarà d'ofici destí definitiu en una plaça d'inspecció educativa dependent de la Conselleria d'Educació.  
En cas de no obtindre destí este personal quedarà en situació de destí provisional en una plaça d'inspecció educativa dependent de la Conselleria d'Educació.  
d) El personal funcionari que haja perdut el destí definitiu en compliment de sentència, resolució de recurs o per haver-se-li suprimit expressament el lloc que exercia amb caràcter definitiu.  
El personal funcionari declarat suprimit podrà exercir el dret preferent, en les condicions que es regulen en la base quinta de la present resolució.  
El personal funcionari que haja de participar-hi i no hi concurse, o si ho fa, no exercix el dret preferent a què es referix la base quinta i d'això es derive la no obtenció de destí definitiu, se li adjudicarà este d'ofici en l'àmbit de gestió de la Conselleria d'Educació.  
En cas de no obtindre destí, este personal quedarà en situació de destí provisional en una plaça d'inspecció educativa dependent de la Conselleria d'Educació.  
e) Personal funcionari que, amb pèrdua de la plaça docent que exercia amb caràcter definitiu, haja passat a prestar servicis en altres llocs de l'administració mantenint la seua situació de servici actiu en el cos d'inspectors, sempre que haja cessat i obtingut un destí docent provisional en una plaça d'inspecció educativa dependent en l'actualitat de la Conselleria d'Educació.  
Al personal funcionari que haja de participar-hi i no ho faça, se li adjudicarà d'ofici destí definitiu en places d'inspecció educativa dependents de la Conselleria d'Educació.   
En cas de no obtindre destí este professorat quedarà en situació de destí provisional en una plaça d'inspecció educativa dependent de la Conselleria d'Educació.  
4.2 Els inspectors a què al·ludix l'apartat 1 de la present base, a excepció del supòsit a), podran igualment incloure en la seua sol·licitud places corresponents a les convocatòries realitzades per altres administracions educatives en els termes que estes establisquen, sempre que hagen obtingut el seu primer destí definitiu en l'àmbit de gestió de la Conselleria d'Educació.  
Quinta. Drets preferents  
5.1. D'acord amb el que establix el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, els funcionaris de carrera del cos d'inspectors dependents de la Conselleria d'Educació podran exercir, amb caràcter voluntari, el dret preferent a obtindre destí en la localitat on tingueren l'últim destí definitiu, sempre que es troben en algun dels supòsits que s'indiquen, i per l'orde de prelació en què estos figuren.  
1) Per supressió o modificació de la plaça o lloc de treball que exercien amb caràcter definitiu.  
2) Per haver passat a exercir un altre lloc en l'administració pública, amb pèrdua de la plaça docent que exercien amb caràcter definitiu, i sempre que hagen cessat en l'últim lloc.  
3) Per haver perdut la plaça o el lloc de treball que exercien amb caràcter definitiu, després de la concessió de la situació d'excedència voluntària per a atendre la cura de familiars i fills prevista en l'article 89.4 de la Llei 7/2007, de 12 d'abril, de l'Estatut Bàsic de l'Empleat Públic, per haver transcorregut el període de dos anys de reserva del lloc a què tenen dret, i desitgen reingressar al servici actiu o hagen reingressat amb caràcter provisional.  
4) Els funcionaris que han estat adscrits a places a l'exterior i han de reincorporar-se a l'àmbit de gestió de la Conselleria d'Educació, de conformitat amb els articles 10.6 i 14.4 del Reial Decret 1138/2002, de 31 d'octubre, pel qual es regula l'administració del Ministeri d'Educació a l'exterior, o per alguna altra de les causes legalment establides.  
5) En virtut d'execució de sentència o resolució de recurs administratiu.  
6) Aquells que després d'haver sigut declarats jubilats per incapacitat permanent han sigut rehabilitats per al servici actiu.  
5.2. D'acord amb el que disposa l'article 12.c) del Reial Decret 1364/2010, de 29 d'octubre, el concursant que desitge fer ús d'este dret preferent fins a aconseguir el corresponent destí definitiu, haurà de participar en totes les convocatòries que, a estos efectes, realitze l'administració educativa, sol·licitant totes les places. Si no hi participa, es considerarà que decau en el seu dret preferent.  
5.3. Quan concórreguen dos o més participants en els quals es donen les circumstàncies assenyalades en cada un dels subapartats anteriors, s'adjudicarà la plaça a qui compte amb major puntuació en l'aplicació del barem de mèrits. En cas que es produïsquen empats en el total de les puntuacions, estos es resoldran atenent successivament la major puntuació en cada un dels apartats del barem, d'acord amb l'orde en què apareixen en este. Si persistix l'empat, caldrà ajustar-se a la puntuació obtinguda en els distints subapartats en l'orde, igualment, en que apareixen en el barem. En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan en aplicar estos criteris algun, o alguns, dels subapartats tinga la màxima puntuació atorgada a l'apartat a què pertanyen no es tindran en consideració les puntuacions de la resta dels subapartats. Si resulta necessari, s'utilitzaran com a criteris de desempat l'any en què es va convocar el procediment selectiu a través del qual es va ingressar en el cos i la puntuació per la qual va resultar seleccionat.  
5.4. Els inspectors que en els supòsits indicats en este apartat desitgen exercir el dret preferent en podran fer ús per a la localitat on van tindre el seu últim destí definitiu en el cos d'inspectors.  
Perquè este dret preferent tinga efectivitat, els sol·licitants estan obligats a consignar en la sol·licitud de participació, en el full que conté l'epígraf «dret preferent a localitat» el codi de la localitat i el supòsit pel qual s'exercix el dret.  
En cas que en la localitat en què s'exercix este dret no hi haguera suficients places vacants per a tots aquells participants que la sol·liciten, independentment de la puntuació de cada un d'ells, es garantirà una de les places vacants al participant amb dret preferent, podrà este, per tant, obtindre destí amb preferència sobre un participant amb major puntuació. No obstant això, sense perjuí del que s'ha indicat anteriorment, garantida la localitat, per a l'adjudicació d'un lloc concret el participant que exercix este dret concorrerà amb la resta dels participants atenent la puntuació atorgada segons el barem de mèrits.  
Per a l'obtenció d'un lloc concret, el personal que gaudix d'este dret preferent haurà d'indicar, segons les seues preferències, en primer lloc tots els llocs de la localitat, si consigna únicament el codi de la localitat, serà destinat a qualsevol lloc d'esta en què hi haja vacants.  
Si no se sol·liciten tots els llocs de la localitat de què dimana este dret, l'administració lliurement omplirà els llocs restants de la dita localitat i, si hi ha alguna vacant en algun d'estos, se'ls podrà adjudicar lliurement destí.  
El personal funcionari que exercisca este dret podrà, igualment, incloure a continuació altres peticions corresponents a places/llocs als quals puga optar, si desitja concursar-hi fora del dret preferent.  
Sexta. Dret de concurrència  
6.1. S'entén per dret de concurrència la possibilitat que diversos funcionaris o funcionàries de carrera del cos d'inspectors amb destí definitiu condicionen la seua voluntària participació en el concurs a l'obtenció de destí en un o més centres d'una província determinada.  
6.2. L'exercici d'este dret s'ajustarà a les regles següents:  
a) Les persones participants inclouran en les seues peticions centres d'una sola província, que haurà de ser la mateixa per a cada grup de concurrència.  
b) El nombre de persones participants en cada grup serà, com a màxim, de quatre.  
c) L'adjudicació de destí vindrà determinada per l'aplicació del barem de mèrits que s'indica en l'annex I de la present resolució.  
d) En cas que algun dels participants no puga obtindre una plaça es consideraran desestimades per esta via les sol·licituds de tots els funcionaris integrants del grup.  
6.3 El personal que faça ús del dret de concurrència haurà d'omplir en la sol·licitud les dades identificatives dels funcionaris o funcionàries que l'exerciten conjuntament amb el sol·licitant. L'omissió o la consignació incorrecta d'estes dades comportarà l'anul·lació de totes les sol·licituds del conjunt de concurrents.  
Sèptima. Model, lloc de presentació i forma de participació  
7.1. Encara que se sol·liciten places de diferents administracions educatives, els participants presentaran una única instància, dirigida a la Direcció General de Personal, segons el model oficial que es trobarà a disposició dels interessats en les direccions territorials d'Educació.  
Els interessats hauran d'omplir i presentar la sol·licitud que haurà de ser original, i simultàniament, per a la demostració dels mèrits, els documents ressenyats en el barem publicat com a annex I de la present resolució, en cada un dels quals haurà de fer-se constar el nom i cognoms. Així mateix hauran de consignar en l'esmentada sol·licitud les places o llocs per orde de preferència, consignant els codis dels llocs de què apareixen en els corresponents annexos de les convocatòries de concurs de trasllats dels departaments d'Educació d'altres administracions educatives convocants i, si és el cas, dels que apareixen en els annexos de la present resolució.  
7.2. Qualsevol dada omesa o consignada erròniament per l'interessat no podrà ser invocada per este als efectes de futures reclamacions, ni considerar per tal motiu lesionat els seus interessos i drets.  
Aquells mèrits al·legats i no justificats documentalment o aquells documents que no tinguen les dades ressenyades anteriorment no seran tinguts en compte.  
Els firmants de les instàncies hauran de manifestar-hi de manera expressa, que reunixen els requisits exigits en la convocatòria.  
7.3. La sol·licitud es presentarà preferentment, junt amb els documents ressenyats en el barem publicat com a annex I de la present resolució, en el registre de la direcció territorial d'Educació on estiguen destinats, excepte les sol·licituds dels adscrits provisionalment o en comissió de servici que procedisquen o tinguen destí definitiu en una altra direcció territorial d'Educació, i en este cas, es presentaran en la direcció territorial d'origen.  
Així mateix, els participants podran presentar la sol·licitud i l'oportuna documentació en qualsevol de les altres dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de correus, es farà en sobre obert, perquè la sol·licitud siga datada i segellada pel funcionari de correus abans de ser certificada. Si no és així, no podrà considerar-se com a presentada en eixa data.  
7.4. Totes les fotocòpies que es remeten hauran d'anar acompanyades de les diligències de compulsa o confrontació.  
7.5. En aplicació del que disposa la lletra c) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, des de l'1 al 15 d'octubre de 2011, els interessats que manifesten no haver interposat recurs, o les seues representacions legals, podran sol·licitar a la Direcció General de Personal, la devolució de la documentació original aportada. Transcorregut el dit termini es considerarà que renuncien a la devolució.  
7.6. L'administració podrà requerir els interessats en qualsevol moment, perquè justifiquen aquells mèrits sobre els quals es plantegen dubtes o reclamacions.  
Octava. Termini de presentació de sol·licituds i documentació  
8.1. El termini de presentació de sol·licituds i documents serà de 15 dies hàbils que començarà a computar-se el dia 25 de novembre i acabarà el dia 14 de desembre de 2010, ambdós inclosos. Durant el dit termini podrà desistir-se de la sol·licitud presentada.  
Conclòs el termini de presentació de sol·licituds, no serà tinguda en compte cap sol·licitud ni cap modificació d'estes, ni documentació referida als mèrits aportats, ni tampoc renúncies a la participació excepte el que establix la base dotze.  
8.2. Tots els requisits de participació així com els mèrits assenyalats en l'annex I d'esta resolució que al·leguen els participants han de tindre's complits o reconeguts en la data de finalització del termini de presentació de sol·licituds, amb les excepcions del requisit de permanència d'almenys dos anys des de la presa de possessió del destí definitiu que per a la participació voluntària haurà de tindre's a la finalització del present curs escolar.  
8.3. Només es prendran en consideració aquells mèrits que degudament justificats en la forma indicada en el barem de mèrits s'al·leguen durant el termini de presentació de sol·licituds.  
Novena. Petició de places  
9.1. El nombre de peticions que cada participant podrà sol·licitar no podrà excedir 60.  
9.2. Les places a sol·licitar a la Comunitat Valenciana es corresponen amb els codis que figuren a l'annex II per orde de preferència. Quan els codis estiguen incomplets o no es col·loquen les dades en la casella corresponent, es consideraran no inclosos en la petició, i hi perdrà tot dret el participant.   
9.3. En cas que es presente en termini i forma més d'una sol·licitud de peticions, només es tindrà en compte l'última presentada. Finalitzat el termini de presentació de sol·licituds de peticions, per cap concepte, es podrà alterar la petició, ni encara que es tracte de l'orde de prelació dels llocs sol·licitats.  
Deu. Avaluació de mèrits  
10.1. Per a l'avaluació dels mèrits al·legats i degudament justificats pels participants, es designarà una Comissió de Valoració.  
10.2. Estes comissions de valoració estaran integrades per un president/a què serà el/la inspector/a general d'Educació, o la persona en qui delegue, i per quatre vocals nomenats pel director general de Personal de la Conselleria d'Educació, que formaran part del cos d'inspectors al servici de l'administració educativa o del cos d'inspectors d'Educació, i hi actuarà com a secretari/ària el/la vocal de menor edat.  
La composició d'esta comissió es publicarà en la pàgina web de la Conselleria d'Educació i els seus membres estaran subjectes a les causes d'abstenció i recusació establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
Onze. Relació provisional i definitiva d'admesos i exclosos  
11. 1 Una vegada baremades les instàncies presentades, es publicaran les relacions següents:  
a) Relació provisional dels participants que exercixen dret preferent, amb expressió de la puntuació que els correspon segons els apartats del barem.  
b) Relació provisional dels participants en el concurs, amb expressió de la puntuació que els correspon per cada un dels apartats i subapartats del barem de mèrits.  
c) Relació provisional de participants exclosos.  
Les dites relacions podran ser consultades en la pàgina web de la Conselleria d'Educació .  
Contra estes relacions provisionals es donarà un termini de set dies hàbils per a presentar reclamacions. Acabat l'esmentat termini, les direccions territorials exposaran en el tauler d'anuncis les relacions definitives amb les rectificacions a què hi haja lloc, les quals podran ser consultades en la pàgina web de la Conselleria d'Educació . Contra esta exposició no cap cap reclamació i haurà d'esperar-se que la Direcció General de Personal faça pública la resolució provisional de destins i establisca el corresponent termini de reclamacions.  
11.2. Sense perjuí del que s'ha disposat respecte als drets preferents arreplegats en la base quinta d'esta convocatòria, en cas que es produïsquen empats en el total de les puntuacions, estos es resoldran atenent successivament la major puntuació en cada un dels apartats del barem d'acord amb l'orde en què hi apareixen. Si persistix l'empat, caldrà ajustar-se a la puntuació obtinguda en els distints subapartats per l'orde, igualment, en què apareixen en el barem.  
En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan en aplicar estos criteris, algun o alguns dels subapartats obtinga la màxima puntuació atorgada a l'apartat a què pertany, no es prendran en consideració les puntuacions de la resta de subapartats. Si és necessari, s'utilitzarà com a criteri de desempat l'any en què es va convocar el procediment selectiu a través del qual es va ingressar en el respectiu cos i la puntuació per la qual va resultar seleccionat.  
Dotze. Adjudicació provisional i definitiva de destins  
12.1. Vistes les reclamacions presentades contra la relació provisional de participants i una vegada aprovada la relació provisional de vacants, es publicarà l'adjudicació provisional de destins en el Diari Oficial de la Comunitat Valenciana així com en la pàgina web de la Conselleria d'Educació .  
12.2. Els participants podran presentar reclamacions contra la resolució provisional, a través de l'òrgan en què van presentar la seua instància de participació en el termini de set dies hàbils a partir de la seua publicació, davant de la Direcció General de Personal. Així mateix podran presentar renúncia total a la seua participació en el concurs en el mateix termini, la qual s'entendrà que afecta totes les peticions consignades en la seua sol·licitud de participació. El fet de no haver obtingut destí en la resolució provisional no pressuposa que no es puga obtindre destí en la resolució definitiva.  
12.3. Considerades les reclamacions i renúncies a què es referix l'apartat anterior, es dictarà la resolució per la qual s'aproven les adjudicacions definitives del present concurs de trasllats, i es declararan desestimades les al·legacions no recollides en esta. La dita resolució es publicarà en el Diari Oficial de la Comunitat Valenciana i en la pàgina web de la Conselleria d'Educació .  
12.4. En la resolució d'esta convocatòria, existirà una prelació en l'adjudicació de vacants i, si és el cas, de resultes, de la manera següent:  
1r. Adjudicació relativa al dret preferent a localitat.  
2n. Adjudicació resultant del procés de concurs.  
En conseqüència, no podrà adjudicar-se plaça a qui participe en un dels grups esmentats si hi ha algun sol·licitant en l'anterior amb millor dret.  
12.5. Les places obtingudes en la dita resolució definitiva seran irrenunciables.  
Tretze. Presa de possessió  
La presa de possessió en els nous destins que s'obtinguen d'acord amb el que disposa la present resolució tindrà lloc l'1 de setembre del 2011, i se cessarà en el de procedència el 31 d'agost de 2011.  
Catorze. Mobilitat per raó de violència de gènere  
En compliment del que establix l'article 4.1 del Reial Decret 1364/2010, les inspectores víctimes de violència de gènere que per a fer efectiva la seua protecció o el dret a l'assistència social integral, es vegen obligades a abandonar la plaça o el lloc on venien prestant els seus servicis tindran dret al trasllat a una altra plaça o lloc propi del seu cos, d'anàlogues característiques, sense necessitat que siga vacant de necessària cobertura per mitjà del present concurs de trasllats. La Direcció General de Personal de la Conselleria d'Educació estarà obligada a comunicar-les les vacants ubicades en la mateixa localitat o en les localitats que les interessades expressament sol·liciten.  
Podran sol·licitar este trasllat per escrit a la Direcció General de Personal, indicant la localitat o localitats on desitgen ser destinades, adjuntant còpia de la documentació que acredite la condició de víctima de violència de gènere, d'acord amb la legislació vigent. En esta actuació es protegirà la intimitat de la víctima, en especial les seues dades personals, les dels seus descendents i les de qualsevol persona que estiga davall la seu guarda o custòdia.  
Quinze. Reingrés del personal excedent al servici actiu  
El personal funcionari excedent que reingresse al servici actiu, com a conseqüència del concurs, presentarà davant de la direcció territorial d'Educació en què haja obtingut destí, abans de la presa de possessió d'este, còpia compulsada de la resolució per la qual se'l va declarar en excedència així com declaració jurada o promesa de no trobar-se separat per mitjà d'expedient disciplinari de cap cos o escala de l'administració de l'Estat, de les comunitats autònomes o de la local, ni d'estar inhabilitat per a l'exercici de les funcions públiques.  
Setze. Altres normes  
16.1. Aquells participants que obtinguen destí en centres de la Comunitat Valenciana estaran obligats a adquirir el nivell de coneixement que els possibilite la comunicació oral i escrita del valencià.  
16.2. Els funcionaris que per mitjà de les convocatòries realitzades a l'empara d'esta resolució obtinguen destí definitiu percebran les seues retribucions d'acord amb les normes retributives corresponents a l'àmbit en què obtenen destí.  
16.3. D'acord amb l'article 19.5 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, els recursos contra la resolució definitiva del present concurs de trasllats, s'hauran de dirigir a l'administració educativa a què pertanga la plaça objecte del recurs i ser resolts per esta.  
16.4. Els funcionaris que participen en este concurs, sol·liciten i obtinguen l'excedència en el transcurs de la seua resolució, o cessen en el servici actiu per qualsevol altra causa, es consideraran excedents o cessants en la plaça que els corresponga en la resolució definitiva.  
16.5. Podrà ser anul·lat el destí obtingut per qualsevol concursant que no s'haja ajustat a les normes de la convocatòria o no coincidisca amb les característiques declarades en la sol·licitud i la documentació corresponent.  
16.6. Totes les referències als inspectors i a situacions per a les quals en esta resolució s'utilitza la forma del masculí genèric han d'entendre's aplicables indistintament a dones i hòmens.  
La present resolució és definitiva en via administrativa, i contra esta podrà interposar-se recurs potestatiu de reposició davant del director general de Personal en el termini d'un mes, a comptar de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu davant del jutjat contenciós competent, en el termini de dos mesos a comptar de l'endemà de la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 16 de novembre de 2010.- El director general de Personal: David Barelles Adsuara.  
ANNEX I  
ESPECIFICACIONS A QUÈ HA D'AJUSTAR-SE EL BAREM DE PRIORITATS PER A LA PROVISIÓ PER MITJÀ DE CONCURS DE TRASLLATS D'ÀMBIT ESTATAL DE LLOCS CORRESPONENTS ALS COSSOS D'INSPECTORS AL SERVICI DE L'ADMINISTRACIÓ EDUCATIVA I D'INSPECTORS D'EDUCACIÓ  
1. Antiguitat   
1.1. Per cada any de permanència ininterrompuda, com a personal funcionari de carrera amb destí definitiu, en la mateixa plantilla provincial o, si és el cas, de les unitats territorials en què estiga organitzada la Inspecció Educativa.   
Pel primer i segon anys: 2,0000 per any  
La fracció d'any es computarà a raó de 0,1666 punts per cada mes complet   
Pel tercer any: 4,0000 punts  
La fracció d'any es computarà a raó de 0,3333 punts per cada mes complet   
Pel quart i següents: 6,0000 punts  
La fracció d'any es computarà a raó de 0,5000 punts per cada mes complet   
En el cas del personal funcionari obligat a concursar per haver perdut el seu destí definitiu en compliment de sentència o resolució de recurs, per provindre de la situació d'excedència forçosa o per supressió expressa amb caràcter definitiu de la seua plaça, es considerarà com a lloc des del qual hi participa, a fi de determinar els servicis a què es referix este subapartat, l'últim servit amb caràcter definitiu, a què s'acumularan, si és el cas, els prestats provisionalment, amb posterioritat, en qualsevol lloc de la Inspecció Educativa.  
Igualment, els mateixos criteris seran aplicables al personal funcionari que hi participe des del destí adjudicat en compliment de la sanció disciplinària, de trasllats forçós, amb canvi de localitat de destí.  
Documents justificatius:  
Full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.  
1.2. Per cada any com a personal funcionari de carrera en situació de provisionalitat: 2,0000 punts  
La fracció d'any es computarà a raó de 0, 1666 punts per cada mes complet.  
Quan este personal hi participe per primera vegada amb caràcter voluntari des del seu primer destí definitiu obtingut per concurs, a la puntuació corresponent al subapartat 1.1 se sumarà l'obtinguda per este subapartat.  
Documents justificatius:  
Full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.  
1.3. Antiguitat en el cos.  
1.3.1. Per cada any de servicis efectius prestats en situació de servici actiu com a personal funcionari de carrera en el cos d'inspectors al servici de l'administració educativa o en el cos d'inspectors d'Educació: 2,0000 punts.  
Les fraccions d'any es computaran a raó de 0,1666 punts per cada mes complet. Als efectes de determinar l'antiguitat en estos cossos, es reconeixeran els servicis efectius prestats com a personal funcionari de carrera en els cossos d'inspectors de procedència i els prestats des de la data d'accés com a docents a la funció inspectora de conformitat amb la disposició addicional quinze de la Llei 30/1984, de 2 d'agost, de Mesures per a la Reforma de la Funció Pública.  
1.3.2. Per cada any de servicis efectius prestats en situació de servici actiu com a personal funcionari de carrera en altres cossos docents a què es referix la LOE: 1,0000 punt  
Les fraccions d'any es computaran a raó de 0,0833 punts per cada mes complet.  
Documents justificatius:  
Full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal  
Els servicis al·ludits en el subapartat 1.3.2 no seran tinguts en compte en els anys en què siguen simultanis amb els servicis dels subapartats 1.1 o 1.2.  
Als efectes previstos en els subapartats 1.1, 1.2, 1.3.1 i 1.3.2, seran computats els servicis que s'hagen prestat en la situació de servicis especials, expressament declarats com a tals en els apartats previstos en l'article 87 de la Llei 7/2007, de 12 d'abril, de l'Estatut Bàsic de l'Empleat Públic, així com les situacions d'idèntica naturalesa establides per les disposicions anteriors a l'esmentada llei. Igualment seran computats, a estos efectes, el temps d'excedència per atenció de familiars declarada d'acord amb l'article 89.4 de l'esmentada Llei 7/2007, de 12 d'abril, que no podrà excedir els tres anys.   
2. Mèrits acadèmics: màxim 10 punts.  
Als efectes de valorar-los en este apartat, únicament es tindran en compte els títols amb validesa oficial a l'Estat espanyol.  
(Vegeu disposició complementària segona)  
2.1. Doctorat, postgraus i premis extraordinaris:   
2.1.1. Per posseir el títol de doctor: 5,0000 punts   
Documents justificatius:  
Fotocòpia compulsada del títol o certificació de l'abonament dels drets d'expedició del títol o certificat supletori de la titulació expedits, d'acord amb el que preveu, si és el cas, l'Orde de 8 de juliol de 1988 (BOE del 13), o l'Orde de 13 d'agost de 2007 (BOE del 21), o el Reial Decret 1002/2010, de 5 d'agost, sobre expedició de títols universitaris oficials (BOE de 6 d'agost).  
2.1.2. Pel títol universitari oficial de Màster, diferent del requerit per a l'ingrés en la funció pública docent, per a l'obtenció de la qual s'hagen exigit, almenys, 60 crèdits: 3,0000 punts  
Documents justificatius:  
La mateixa documentació justificativa que s'indica per a justificar el mèrits del subapartat 2.1.1.  
2.1.3. Pel reconeixement de suficiència investigadora o el certificat-diploma acreditatiu d'estudis avançats: 2,0000 punts  
Documents justificatius:  
Fotocòpia compulsada del certificat-diploma corresponent  
No es valorarà este mèrit quan haja sigut al·legat el títol de doctor.  
2.1.4. Per haver obtingut un premi extraordinari en el doctorat, en la llicenciatura o grau: 1,0000 punt  
Documents justificatius:  
Fotocòpia compulsada de la documentació justificativa d'este.  
2.2. Altres titulacions universitàries:  
Les titulacions universitàries de caràcter oficial, en cas que no hagen sigut les exigides amb caràcter general per a l'ingrés en el cos des del qual es concursa o per a l'accés, al seu dia, als llocs d'Inspecció Educativa es valoraran de la manera següent:   
2.2.1. Titulacions de grau:  
Pel títol universitari oficial de grau o equivalent: 5,0000 punts  
Documents justificatius:  
La mateixa documentació justificativa que s'indica per a justificar el mèrits del subapartat 2.1.1  
2.2.2. Titulacions de primer cicle:   
Per la segona i restants diplomatures, enginyeries tècniques, arquitectura tècnica o títols declarats legalment com a equivalents i pels estudis corresponents al primer cicle d'una llicenciatura, arquitectura o enginyeria: 3,0000 punts  
Per este subapartat no es valoraran en cap cas, el títol o els estudis d'esta naturalesa que hagen sigut necessaris superar per a l'obtenció del primer títol de llicenciat, enginyer o arquitecte que es presente.  
No es valoraran els primers cicles que hagen permés l'obtenció d'altres titulacions acadèmiques de cicle llarg que s'al·leguen com a mèrits.  
2.2.3. Titulacions de segon cicle:   
Pels estudis corresponents al segon cicle de llicenciatures, enginyeries, arquitectures o títols declarats legalment com a equivalents: 3,0000 punts  
Per este subapartat no es valoraran, en cap cas, els estudis d'esta naturalesa que haja sigut necessari superar (primer cicle, segon cicle o, si és el cas, ensenyances complementàries), per a l'obtenció del primer títol de llicenciat, enginyer o arquitecte que es presente.  
En cas de titulacions de només segon cicle i els títols declarats com a equivalents a tots els efectes al títol universitari de llicenciat, únicament es valoraran com un segon cicle.   
Documents justificatius:  
Fotocòpia compulsada de tots els títols que es posseïsquen o certificat de l'abonament dels drets d'expedició expedida, d'acord amb el que preveu l'Orde de 8 de juliol de 1988 (BOE del 13).  
Per a la valoració dels estudis corresponents al primer cicle d'una llicenciatura, arquitectura o enginyeria, certificació acadèmica de tots els títols o cicles que es posseïsquen, on conste de manera expressa que s'han superat totes les assignatures o crèdits conduents per a l'obtenció dels dits títols o cicles.   
2.3. Titulacions d'ensenyances de règim especial i de la Formació Professional:  
Les titulacions de les ensenyances de règim especial atorgades per les escoles oficials d'idiomes, conservatoris professionals i superiors de música i dansa i escoles d'art, així com les de la Formació Professional, en el supòsit de no haver sigut les exigides com a requisit per a l'ingrés en la funció pública docent o, si és el cas, no hagen sigut necessàries per a l'obtenció del títol al·legat, es valoraran de la manera següent:   
a) Per cada certificat de nivell C2 del Consell d'Europa: 4,0000 punts  
b) Per cada certificat de nivell C1 del Consell d'Europa: 3,0000 punts  
c) Per cada certificat de nivell B2 del Consell d'Europa: 2,0000 punts  
d) Per cada certificat de nivell B1 del Consell d'Europa: 1,0000 punt  
Quan siga procedent valorar les certificacions assenyalades en els apartats anteriors només s'haurà de considerar la de nivell superior que presente el participant.  
a) Per cada títol de Tècnic Superior d'Arts Plàstiques i Disseny, Tècnic Esportiu Superior o Tècnic Superior de Formació Professional o equivalent: 2,0000 punts  
b) Per cada títol professional de Música o Dansa: 1,5000 punts  
Documents justificatius:  
Fotocòpia compulsada del títol que es posseïsca o, si és el cas, certificació acreditativa de l'expedició del dit títol o certificació acreditativa d'haver superat els estudis conduents a obtindre'l.  
3. Formació i perfeccionament: màxim 10 punts  
3.1. Per activitats superades que tinguen com a objecte el perfeccionament en la funció inspectora o amb aspectes relacionats amb l'organització escolar o amb l'ensenyança, organitzats pel Ministeri d'Educació, les administracions educatives de les comunitats autònomes, per institucions sense ànim de lucre, sempre que les dites activitats hagen sigut homologades o reconegudes per les administracions educatives, així com les organitzades per les universitats: Fins a 6,0000 punts  
Es puntuarà amb 0,1000 punts per cada 10 hores d'activitat de formació acreditades. A estos efectes, se sumaran les hores de totes les activitats, i no es puntuarà la resta del nombre d'hores inferiors a 10. Quan les activitats estiguen expressades en crèdits, s'entendrà que cada crèdit equival a 10 hores.   
Documents justificatius:  
Fotocòpia compulsada del certificat d'estes expedit per l'entitat organitzadora en què conste de mode exprés el nombre d'hores de duració de l'activitat. En el cas de les organitzades per les institucions sense ànim de lucre, s'haurà d'acreditar, a més, fefaentment el reconeixement o l'homologació de les dites activitats per l'administració educativa corresponent, o certificat d'inscripció en el registre de formació de l'administració educativa.  
3.2. Per la impartició, direcció o coordinació d'activitats de formació que tinguen com a objecte el perfeccionament en la funció inspectora o amb els aspectes relacionats amb l'organització escolar o amb l'ensenyança, organitzats pel Ministeri d'Educació, les administracions educatives de les comunitats autònomes, per institucions sense ànim de lucre, sempre que hagen sigut homologades o reconegudes per les administracions educatives, així com per les organitzades per les universitats: Fins a 4,0000 punts   
Es puntuarà amb 0,1000 punts per cada 3 hores d'activitat de formació acreditades. A estos efectes, se sumaran les hores de totes les activitats, i no es puntuarà la resta del nombre d'hores inferiors a 3. Quan les activitats estiguen expressades en crèdits, s'entendrà que cada crèdit equival a 10 hores.   
Documents justificatius:  
Fotocòpia compulsada del certificat o document acreditatiu de la impartició en què conste de mode exprés el nombre d'hores de duració de l'activitat En el cas de les organitzades per les institucions sense ànim de lucre, s'haurà acreditar, a més, fefaentment el reconeixement o l'homologació de les dites activitats per l'administració educativa corresponent, o certificat d'inscripció en el registre de formació de l'administració educativa.   
4. Altres mèrits: màxim 20 punts  
4.1. Publicacions: màxim 5,0000 punts  
Per publicacions de caràcter didàctic o científic directament relacionats amb l'ensenyança.  
Aquelles publicacions que, estant obligades a consignar l'ISBN en virtut del que disposa el Decret 2984/1972, de 2 de novembre, modificat pel Reial Decret 2063/2008, de 12 de desembre o, si és el cas, ISSN o ISMN, no en tinguen, no seran valorades, així com aquelles en què l'autor en siga l'editor.  
Per a la valoració d'estes publicacions s'haurà de presentar els documents justificatius indicats en estos subapartats amb les exigències que així s'indiquen.  
Puntuació específica assignable als mèrits baremables per este apartat:  
a) Llibres en els seus distints formats (paper o electrònic):  
- Autor: fins a 1,0000 punts   
- Coautor: fins a 0,5000 punts   
- 3 autors: fins a 0,4000 punts   
- 4 autors: fins a 0,3000 punts   
- 5 autors: fins a 0,2000 punts   
- Més de 5 autors : fins a 0,1000 punts   
b) Revistes en els seus distints formats (paper o electrònic):  
- Autor: fins a 0,2000 punts   
- Coautor: fins a 0,1000 punts  
- 3 o més autors: fins a 0,0500 punts  
Documents justificatius:  
En el cas de llibres, la documentació és següent:  
Els exemplars corresponents o fotocòpia completa dels mateixos, amb la compulsa, com a mínim, de les pàgines acreditatives de l'autoria.  
Certificat de l'editorial on conste: títol del llibre, autor/s, ISBN, depòsit legal i data de primera edició, el nombre d'exemplars i que la difusió d'estos ha sigut en llibreries comercials. En relació amb els llibres editats per les administracions públiques i universitats (públiques-privades), que no s'han difós en llibreries comercials, a més de les dades anteriors, en el certificat han de constar els centres de difusió (centres educatius, centres de professors, institucions culturals, etc.).   
En els supòsits en què l'editorial o associació hagen desaparegut, les dades requerides en este certificat haurà de justificar-se per qualsevol mitjà de prova admissible en dret.   
En el cas de revistes, la documentació és següent:  
Els exemplars corresponents  
Certificació en què conste el nombre d'exemplars, llocs de distribució i venda, o associació científica o didàctica, legalment constituïda, a la qual pertany la revista, títol de la publicació, autor/s, ISSN o ISMN, depòsit legal i data d'edició.  
En relació amb les revistes editades per les administracions públiques i universitats (públiques-privades) que no s'han difós en establiments comercials, a més de les dades anteriors, en el certificat han de constar els centres de difusió (centres educatius, centres de professors, institucions culturals, etc.).   
En el cas de documents en format electrònic, per a ser valorats hauran d'anar acompanyats per un informe en el qual, l'organisme emissor, certifique en quina base de dades bibliogràfiques apareix la publicació. En este document s'indicaran, a més, les dades següents: el títol de la publicació, autor/s, data de la publicació i depòsit legal.  
4.2. Valoració del treball desenrotllat: Màxim 10 punts  
(Vegeu disposició complementària tercera)  
4.2.1. Per cada any de servici en llocs de subdirector general de la Inspecció d'Educació, inspector general o inspector cap de la Inspecció Central d'Educació Bàsica, de Batxillerat o Ensenyança Mitjana de l'Estat, coordinador general de Formació Professional, o en llocs equivalents dependents d'altres administracions educatives: 1,5000 punts  
La fracció d'any es computarà a raó de 0,1250 punts per cada mes complet.  
Documents justificatius:  
Fotocòpia compulsada del nomenament expedit per l'administració educativa competent amb diligència de possessió i cessament o, si és el cas, certificació en què conste que a la data de finalització del termini de presentació de sol·licituds continua en el càrrec.  
4.2.2. Per cada any de servici en llocs d'inspector central, inspector central d'Educació Bàsica, Batxillerat, o Ensenyança Mitjana de l'Estat, o coordinador central de Formació Professional, secretari o administrador de la Inspecció Central, inspector de la Subdirecció General de la Inspecció d'Educació, o en llocs equivalents dependents d'altres administracions educatives: 1,0000 punt  
Les fraccions d'any es computaran a raó de 0,0830 punts per cada mes complet.  
Documents justificatius:  
La mateixa documentació justificativa que s'indica per a justificar el mèrits del subapartat 4.2.1  
4.2.3. Per cada any de servici en llocs d'inspector cap provincial d'Educació Bàsica o inspector cap de districte de Batxillerat o Ensenyança Mitjana de l'Estat o coordinador cap provincial de Formació Professional, o cap de servici provincial d'Inspecció Tècnica d'Educació, cap de divisió, o en llocs equivalents dependents d'altres administracions educatives: 0,7500 punts  
Les fraccions d'any es computaran a raó de 0,0620 punts per cada mes complet   
Documents justificatius:  
La mateixa documentació justificativa que s'indica per a justificar el mèrits del subapartat 4.2.1  
4.2.4. Per cada any com a inspector cap de districte, cap adjunt, coordinador d'equips sectorial, coordinador de demarcació, o en llocs equivalents dependents d'altres administracions educatives: 0,5000 punts  
Les fraccions d'any es computaran a raó de 0,0410 punts per cada mes complet   
Documents justificatius:  
La mateixa documentació justificativa que s'indica per a justificar el mèrits del subapartat 4.2.1  
4.2.5. Per cada any de servicis ocupant llocs en l'administració educativa de nivell de complement de destí igual o superior a l'assignat al cos pel qual participa, sempre que estos siguen diferents dels enumerats en els subapartats 4.2.1 al 4.2.4 d'este annex: 0,7500 punts  
Les fraccions d'any es computaran a raó de 0,0620 punts per cada mes complet.   
Documents justificatius:  
La mateixa documentació justificativa que s'indica per a justificar el mèrits del subapartat 4.2.1  
En cas que s'haja exercit simultàniament més d'un càrrec dels indicats en els subapartats 4.2.1 a 4.2.5, no podrà acumular-se la puntuació, i es valorarà el que puga resultar més avantatjós per al concursant.   
4.3. Per ser personal funcionari de carrera dels cossos de catedràtics d'Ensenyança Secundària, d'escoles oficials d'idiomes, de Música i Arts Escèniques i d'Arts Plàstiques i Disseny: 3,000 punts   
Documents justificatius:  
Fotocòpia compulsada del títol administratiu o de la credencial o, si és el cas, del butlletí o diari oficial en què aparega el seu nomenament  
4.4. Coneixement de valencià:  
Certificat de Capacitació: 5,0000 punts  
Títol de Mestre de Valencià: 5,0000 punts  
Documents justificatius:  
Certificat o títol corresponent. No obstant això, s'hi incorporarà d'ofici quan la possessió del certificat o títol conste en els registres de la Secretaria Autonòmica de Cultura i Política Lingüística.  
Disposicions complementàries  
Primera. Els mèrits al·legats per les persones participants s'han de tindre complits o reconeguts en la data de terminació del termini de presentació de sol·licituds. Únicament es valoraran, per tant, els mèrits que es posseïsquen fins a la finalització d'este.  
Els mèrits que no figuren en alguna de les llengües oficials de la Comunitat Valenciana hauran de presentar-se traduïts.  
Segona. Mèrits acadèmics  
- Per a poder obtindre puntuació per altres titulacions universitàries de caràcter oficial, caldrà presentar fotocòpia compulsada de tots els títols que es posseïsquen, incloent-hi l'al·legat per a ingrés en el cos.  
- Pel que fa a la baremació de titulacions de primer cicle, no es considerarà com a tal la superació d'algun dels cursos d'adaptació.  
- Quan els títols obtinguts a l'estranger o hagen sigut expedits per institucions docents d'altres països, s'hi haurà d'adjuntar, a més, l'homologació corresponent.  
Tercera. Valoració de treball desenrotllat.  
- Només es valorarà haver exercit com a personal funcionari de carrera  
ANNEX / ANEXO II  
CODI PETICIÓ LLOCS  
CÓDIGO PETICIÓN PUESTOS  
ALACANT / ALICANTE 58137574  
CASTELLÓ / CASTELLÓN 77664162  
VALÈNCIA / VALENCIA 38491679